答林康民見和梅花詩
作者：洪邁
朝代：宋

paragraphs: 寒崦人家碧谿尾，一樹江梅卧清泚。
仙姿不受白眼汙，風斂天香瘴烟裏。
向來休沐偶無事，惟我亦游二三子。
彎碕曲徑一携手，凍雀驚飛莫能委。
班荆勸客少延佇，酌酒賦詩相料理。
多情入骨憐閔殊，休倚橫斜嚼冰蕊。
至今清夢挂殘月，强作短歌傳素齒。
韻高尚恨白難稱，頼有君詩清且美。
天涯歲晚感鄉物，歸歟何時路千里。
枕樓一笛雪漫空，回首江亭淚如洗。